N á v r h
                                                              
Výnos
Ministerstva spravodlivosti Slovenskej republiky

z ............. 2002,
ktorým sa ustanovujú podrobnosti o výkone znaleckej činnosti v odbore 37 00 00 stavebníctvo, odvetvie 37 10 02 oceňovanie nehnuteľností

	Ministerstvo spravodlivosti Slovenskej republiky podľa § 26 zákona  č. 36/1967 Zb. o znalcoch a tlmočníkoch (ďalej len „zákon“)  ustanovuje:

§ 1
Predmet úpravy

Tento výnos ustanovuje obsah posudku a postup znalcov a znaleckých organizácií (ďalej len „znalec“) pri vypracovaní posudku v odbore 37 00 00 stavebníctvo, odvetvie 37 10 02 oceňovanie nehnuteľností.

§ 2
                                                   Posudok

(1) Posudok podľa tohto výnosu môže podať len znalec vymenovaný podľa  § 3 zákona v odbore 37 00 00 stavebníctvo, odvetvie 37 10 02 oceňovanie nehnuteľností. Znalec podáva posudok o zistenej cene nehnuteľností a stavieb podľa cenového predpisu1) (ďalej len „zistená cena“) alebo posudok o všeobecnej  hodnote  nehnuteľností  a stavieb podľa osobitného predpisu2) (ďalej len „všeobecná hodnota“).

(2) V posudku sú vyjadrené odborné závery o skutočnostiach, ktoré objasňuje. Posudok sa  vypracúva tak, aby bol preskúmateľný z hľadiska odbornosti a súladu so skutočným stavom veci. Posudok o zistenej cene alebo o všeobecnej hodnote je doklad o stave nehnuteľností a stavieb k rozhodujúcemu termínu.

__________________________ 
1)	Napríklad vyhláška Ministerstva financií Slovenskej republiky č. 465/1991 Zb. o cenách stavieb, pozemkov, trvalých porastov, úhradách za zriadenie práva osobného užívania pozemkov a náhradách za dočasné užívanie pozemkov v znení neskorších predpisov.
2) Vyhláška Ministerstva spravodlivosti Slovenskej republiky č. 86/2002 Z. z. o stanovení   všeobecnej hodnoty majetku.

(3) Posudok podaný znalcom, opatrený odtlačkom okrúhlej pečate so štátnym znakom, musí byť vypracovaný vždy v súlade s predpisom platným pre konkrétny právny úkon, pre ktorý je posudok podaný. V posudku nemôže byť súčasne vykonané zistenie ceny a stanovenie všeobecnej hodnoty. Výnimku môže tvoriť objednávka štátneho orgánu, objednávka podľa osobitných predpisov3) a podanie posudku pre viacero právnych úkonov.

(4) V posudku nie je možné vyjadriť odborné závery o skutočnostiach, ktoré má znalec objasniť, pre iný ako právny úkon. 

                                                       § 3
Obsah posudku

Písomne vyhotovený posudok obsahuje
a)	titulnú stranu,
b)	úvod,
c)	nález,
d)	posudok,
e)	záver,
f)	prílohy,
g)	znaleckú doložku podľa osobitného predpisu 4).

§ 4
Titulná strana

Titulná strana obsahuje
a)	meno, priezvisko a adresu znalca,
b)	identifikáciu žiadateľa alebo objednávateľa,
c)	číslo spisu alebo objednávky, dátum vystavenia uznesenia alebo objednávky,
d)	číslo posudku lomené rokom podania, pod ktorým je zapísaný v znaleckom denníku,
e)	počet strán posudku,
f)	počet odovzdaných vyhotovení posudku,
g)	identifikáciu predmetu posudku,
h)	účel posudku; identifikovanie právneho úkonu, na ktorý bude posudok použitý. 

___________________________
3) Napríklad zákon č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov.
4) § 19 ods. 3  vyhlášky Ministerstva spravodlivosti Slovenskej republiky č. 263/1996 Z. z., ktorou sa vykonáva zákon č. 36/1967 Zb. o znalcoch a tlmočníkoch.

§ 5
Úvod

(1) Úvod obsahuje
a)	úlohu znalca podľa uznesenia štátneho orgánu alebo objednávky, číslo uznesenia,
b)	dátum vyžiadania posudku alebo dátum uznesenia, objednávky,
c)	dátum, ku ktorému je posudok vypracovaný (rozhodujúci pre zistenie stavebno – technického stavu),
d)	podklady na vypracovanie posudku, ktoré musia byť rozdelené na podklady dodané objednávateľom a podklady  získané znalcom; znalec uvedie, ktoré podklady boli predložené a získané v origináloch a ktoré len v kópiách,
e)	osobitné požiadavky objednávateľa.  

(2) Ak je znalecký posudok vypracovaný na požiadanie fyzickej osoby alebo právnickej osoby, obsahuje úvod okrem náležitostí podľa odseku 1 písm. b) až e) aj úlohu znalca a účel (právny úkon), na ktorý sa má znalecký posudok použiť. 

§ 6
Nález

Nález obsahuje
a)	obhliadku a zameranie nehnuteľností a stavieb,
b)	dátum, ku ktorému sa nehnuteľnosť alebo stavba ohodnocuje,
c)	použitý právny predpis a pri stanovení všeobecnej hodnoty aj výber použitej metódy,
d)	vlastnícke a evidenčné údaje, najmä identifikácia predmetu posudku podľa  dokladu o vlastníctve, ktorý nesmie byť starší ako tri mesiace, s výnimkou dedičského konania,
e)	porovnanie dokumentácie nehnuteľnosti so skutočnosťou pri právnej a technickej obhliadke,
f)	vymenovanie jednotlivých častí nehnuteľnosti a stavieb v súlade s dokladmi o vlastníctve; stavby ktoré sa nezapisujú do katastra nehnuteľností musia byť identifikované parcelným číslom pozemku na ktorom sú postavené,
g)	vymenovanie jednotlivých častí nehnuteľnosti a stavieb, ktoré nie sú vlastnícky vysporiadané alebo vlastnícky podložené,
h)	ďalšie použité právne predpisy a literatúra,
i)	analýza polohy nehnuteľnosti,
j)	analýza využitia nehnuteľnosti,
k)	analýza prípadných rizík spojených s využívaním nehnuteľnosti, najmä vecné   bremená a ťarchy.

                                                    Posudok

§ 7

 Pri  zisťovaní ceny sa v  nadväznosti na vymenovanie jednotlivých nehnuteľností v náleze vyhotoví pre každú nehnuteľnosť a stavbu samostatne
a)	stavebno – technický popis tak, aby zachytil všetky znaky oceňovanej nehnuteľnosti a stavieb, ktoré majú význam pre vlastné ocenenie a ktoré znalec osobne zistil v nadväznosti na príslušnú prílohu platného cenového predpisu, ktorá sa používa pri zistení ceny s dôrazom na presnú technickú identifikáciu typu oceňovanej stavby,
b)	výpočet množstva merných jednotiek a výpočet zistenej ceny podľa cenového predpisu platného pre daný účel podania posudku.

§ 8

(1) Pri stanovení všeobecnej hodnoty sa v  nadväznosti na vymenovanie jednotlivých nehnuteľností a stavieb v náleze vyhotoví pre každú nehnuteľnosť a stavbu samostatne
a)	stavebno-technický popis tak, aby zachytil všetky údaje o hodnotenej nehnuteľnosti, ktoré majú význam pre ohodnotenie, najmä od preskúmateľného zatriedenia objektu do číselného kódu klasifikácie stavieb v nadväznosti na príslušný postup ohodnotenia, výpočet opotrebovania objektu, popis jednotlivých ohodnocovaných pozemkov, preskúmateľné použitie  jednotkovej hodnoty,
b)	výpočet merných jednotiek a výpočet východiskovej a technickej hodnoty sa vykoná samostatne u každej jednotlivej súčasti ohodnocovanej nehnuteľnosti.     

(2) Pri jednotlivých metódach je potrebné okrem zákonných náležitostí uviesť aj
a)	pri porovnávacej metóde sa zdôvodní  výber použitej porovnávacej jednotky a uplatňovaný vplyv hlavných porovnávacích faktorov,
b)	pri kombinovanej metóde sa zdôvodní zvolená metóda výpočtu výnosovej hodnoty, výška a skladba použitej diskontnej sadzby, spôsob stanovenia      sadzieb nájomného pre výpočet hrubého výnosu v nadväznosti na odpočítavané druhy nákladov na využívanie nehnuteľnosti,
c)	pri metóde polohovej diferenciácie sa preskúmateľne stanoví skladba a váha jednotlivých kritérií použitých pri výpočte koeficienta polohovej diferenciácie pozemkov,
d)	pri výpočte všeobecnej hodnoty vecných bremien sa primerane, v závislosti od zvolenej metódy výpočtu použijú uvedené zásady. 

§ 9
Záver

Záver obsahuje
a)	odpovede na otázky a úlohy uznesenia,
b)	podrobnú rekapituláciu zistených cien alebo všeobecných hodnôt so zaokrúhlením,
c)	súčet zistených cien alebo všeobecných hodnôt so zaokrúhlením,
d)	celkovú zistenú cenu alebo všeobecnú hodnotu, ktorá musí byť uvedená aj slovom,
e)	miesto a dátum vyhodnotenia posudku,
f)	odtlačok  pečate znalca v modrej farbe,
g)	podpis znalca mimo odtlačku pečate.

§ 10
Prílohy

(1) Prílohami  sú
a)	kópia uznesenia orgánu, ktorý znalca ustanovil, alebo objednávky, v ktorých bude vymedzená úloha znalca a právny úkon, na ktorý sa vyžaduje podanie posudku,
b)	doklad o vlastníctve nehnuteľnosti a stavby, najmä výpis zo správy katastra (list vlastníctva) alebo úplný výpis z  pozemkovej knihy s identifikáciou parciel, alebo s úradne overeným geometrickým plánom, ktorý nesmie byť starší ako tri mesiace, v prípade dedičského konania platný doklad po dátume úmrtia poručiteľa,
c)	kópia z katastrálnej alebo pozemkovej mapy, ktorá nesmie byť staršia ako tri mesiace,
d)	geometrický plán o zameraní stavby, ktorým bola vložená do katastra nehnuteľností stavba postavená na pozemku iného vlastníka, a geometrický plán v prípadoch, ak zmena nehnuteľnosti nie je zachytená v  kópii z katastrálnej mapy,
e)	nákres jednotlivých podlaží stavby v mierke minimálne 1:200, vrátane rezov u objektov oceňovaných alebo ohodnocovaných na mernú jednotku m3 alebo kópie príslušnej projektovej dokumentácie s vyznačením nameraných rozmerov,                                                                                                                                                                                                                                                                                                             
f)	užívacie povolenie alebo iné doklady o začatí užívania hlavných  stavieb a určení účelu užívania stavieb, alebo preskúmateľne určený vek ak doklady o začatí užívania neexistujú,
g)	ak je potrebné v  posudku preukázať cenu vyššiu ako cenu nehnuteľností a stavieb zistenú podľa cenového predpisu 5), je nutné doložiť doklady potrebné na preukázanie vyššej ceny,
h)	ak je predmetom posudku byt alebo nebytový priestor, je prílohou kúpna zmluva podľa osobitného zákona 6),                                                 
i)	ak pozemok s vyznačením iného druhu ako „zastavaná plocha“ je oceňovaný ako pozemok určený na stavbu alebo ako zastavaný pozemok, je potrebné predložiť príslušný doklad podľa cenového predpisu1),

_____________________________
5)	§ 19 vyhlášky Ministerstva financií Slovenskej republiky č. 465/1991 Zb. o cenách stavieb, pozemkov, trvalých porastov, úhradách za zriadenie práva osobného užívania pozemkov a náhradách za dočasné užívanie pozemkov v znení neskorších predpisov.
6)	Zákon č. 182/1993 Z. z. o vlastníctve bytov a nebytových priestorov v znení neskorších predpisov.

j)	ak účelom zistenia ceny je reštitučný nárok, vysporiadanie bezpodielového vlastníctva manželov alebo dodatočné dedičské konanie, musia byť v prílohe všetky doklady, na základe ktorých bol zistený stavebno-technický stav jednotlivých súčastí oceňovanej nehnuteľnosti ku dňu rozhodujúcemu na podanie posudku,
k)	záznamy z miestnych šetrení, ak to povaha posudku vyžaduje,
l)	ďalšie doklady potrebné na zabezpečenie preskúmateľnosti posudku, najmä nájomné zmluvy v ohodnocovanej nehnuteľnosti, nájomné zmluvy z okolitých porovnateľných nehnuteľností, všeobecné nariadenia miest,
m)	situačný náčrt inžinierskych sietí,
n)	fotodokumentácia, ak bola znalcom vyhotovená alebo vyžiadaná objednávateľom, ktorá vystihuje stav hlavných stavieb.

(2) Prílohy podľa odseku 1 písm. a) až j) sú povinnými prílohami posudku. V prípade fyzickej neexistencie niektorých z týchto príloh je potrebné inými prílohami alebo zdôvodnením v posudku zabezpečiť preskúmateľnosť postupu znalca pri vypracovaní posudku.            

§ 11
Dodatok k posudku

(1) Dodatok k posudku môže znalec, ktorý ho vypracoval, podať iba v prípadoch ak boli dodatočne zistené nové skutočnosti majúce vplyv na závery znalca, ktoré neboli zohľadnené v podanom posudku (počas súdneho konania,
a)	zistené štátny orgánom, kontrolným orgánom, alebo objednávateľom),
b)	ak je znalec vyzvaný na odstránenie metodických alebo formálnych chýb v podanom  posudku zistených štátnym orgánom, kontrolným orgánom, alebo objednávateľom,
c)	ak znalec odstraňuje metodické, alebo formálne chyby, ktoré sám zistil pri dodatočnej kontrole podaného posudku.

(2) Metodické alebo formálne chyby, uvedené v odseku 1 písm. b) a c), je znalec povinný odstrániť bez zbytočného odkladu a bez nároku na odmenu. 

(3) Dodatok k posudku môže byť podaný iba k termínu, ku ktorému bol podaný pôvodný  posudok.

(4) Dodatkom k posudku nie je možné rozširovať predmet posudku oproti predmetu určenému v objednávke, na základe ktorej bol posudok podaný.

(5) Na vypracovanie dodatku k posudku sa primerane použije postup pri vypracovaní posudku.

§ 12
Kópia posudku

Kópiu posudku môže znalec vyhotoviť len na základe objednávky prvotného objednávateľa alebo žiadateľa posudku alebo oprávnenej osoby podľa osobitného predpisu 7).

§ 13  
Zrušovacie ustanovenie

Zrušuje sa metodický pokyn Ministerstva spravodlivosti Slovenskej republiky  č. 820/98-50 zo dňa 6. apríla 1998.

§ 14

     Tento výnos nadobúda účinnosť 1. októbra  2002.

––––––––––––––––––––––-
7) § 90 a 94 ods. 1 Občianskeho súdneho poriadku, § 12 Trestného poriadku